[{"text_idx": "#000000", "text": "Nahi baino lehenago iritsi da frantziarraren agurra, baina arrazoi pertsonalek eraman dute Bidasoa uzteko erabakia hartzera"}, {"text_idx": "#000001", "text": "Thomas Tesorierek Bidasoa utzi du. Horrela jakinarazi du gaur goizean jokalariak berak, Gurutz Aginagalde klubeko presidentearekin batera. Frantziako talde batean bi urte eta erdiz jokatzeko eskaintza jaso du eta klubarekin hitz egin ondoren, akordio batera iritsita, hara joateko erabakia hartu du."}, {"text_idx": "#000002", "text": "\u201cEz naiz gehiago Bidasoako jokalaria izanen. Arrazoi pertsonalengatik hartu dut erabaki hau\u201d. Horrela jakinarazi du Thomas Tesorierek, gaur goizeko prentsaurrekoan, Bidasoa utziko duela. \u201cNire etxe ondoko talde baten eskaintza jaso dut eta, nire etorkizunagatik, hau onartzea erabaki dut\u201d, izan da jokalariaren azalpena. Berak erran duenez, \u201cez da nire ametsetako agurra, baina pozik nago klubarekin akordio batera iritsi naizelako. Hemendik joateak triste jartzen nau, baina pozik nago hemen lortu dudan guztiarekin. Lagun asko egin ditut eta beti izango naiz Bidasoa klubaren parte\u201d."}, {"text_idx": "#000003", "text": "Tesorierek bi urte eta erdiz Marsella ondoko talde batean jokatzeko eskaintza jaso du. Ekainean zen hara joatekoa, baina taldeak urtarriletik aitzinera eurekin hasteko konpromezua eskatu dio. Klubarekin hitz egin ondoren, Bidasoak jokalariaren erabakia onartu du. Gaurkoa ez da izan ez Tom-ek ez Bidasoak amesten zuten agurra, baina ezinbertzekoa izan da horrelako egitea. Jokalariak erran duenez, \u201cekainean agurtu nahi nituen zaleak Artaleku bete batean\u201d. Gurutz Aginagaldek ere aipatu du \u201cklubak ez zuen Tom gabe moldatu nahi, oso garrantzitsua baitzen taldearentzat\u201d."}, {"text_idx": "#000004", "text": "Hala ere, Aginagaldek azpimarratu du jokalariaren erabakia errespetatu nahi izan dutela eta bere nahia ulertzen dutela: \u201cBere egoera pertsonala ulertzen dugu. Hogei urteren ondoren, bi urte eta erdiz, bere etxe ondoko klub batera bueltatzeko eskaintza jaso du. Berarekin eta taldearekin hitz egin dugu eta akordio batera iritsi gara. Izan ere, berak kontratua zuen oraindik eta hori moldatu behar izan dugu\u201d. Presidenteak \u201ceskerrak\u201d eman nahi izan dizkio jokalariari \u201corain dela lau urte egoera okerragoan zegoen talde batean egoteko apustua egin\u201d zuelako eta \u201cezinbertzekoa izan delako taldeak lortu dituen garaipenetan\u201d."}, {"text_idx": "#000005", "text": "Bidasoak beraz, Thomas Tesoriere gabe hasiko du bigarren itzulia. Aginagalderen erranetan, \u201cmerkatua irekia\u201d baldin badago ere, klubak ez du bertze inor fitxatzeko intetziorik. \u201cErdilari garrantzitsu bat badoa, baina badauzkagu bertze lau edo bortz jokalari ongi defendatzen ari direnak. Momentu honetan ez dugu inor berririk ekarriko eta dugun taldearekin arituko gara bigarren itzulian\u201d, onartu du lehendakariak."}, {"text_idx": "#000006", "text": "RK Metaloplastika Sabac taldean aritzen da gaur egun pibotea, baita Serbiako selekzioan ere"}, {"text_idx": "#000007", "text": "Benidorm taldea jasoko du Artalekun, bigarren itzuliko lehen jardunaldia jokatzeko"}, {"text_idx": "#000008", "text": "2022/2023ko denboraldia bukatuta, jokalari irundarrak ere bere ibilbide profesionalari agur erranen dio"}, {"text_idx": "#000009", "text": "Azken denboraldietan urrun\u0303arrak minutu gehiago izan ditu lehen taldearekin eta, oraindik ere, bertze bi urtez jarraituko du Irunen"}, {"text_idx": "#000011", "text": "Bidasoa eta Salinas aurre-akordio batera iritsi dira eta horren ondorioz, datozen bi denboraldietan, Irungo taldeko jokalaria izanen da txiletarra"}]